MK ออกหุ้นกู้ระยะสั้น มูลค่าคงค้าง 1 พันลบ. ขาย 20 ก.ค.60-31 มี.ค.61
MK ออกหุ้นกู้ระยะสั้นอายุไม่เกิน 270 วัน มูลค่าคงค้าง 1 พันลบ. ขาย 20 ก.ค.60-31 มี.ค.61 หวังใช้ชำระคืนหนี้ที่ครบกำหนด-เป็นเงินทุนหมุนวียน
5 ก.ค. 2560

บริษัท มั่นคงเคหะการ จำกัด (มหาชน) หรือ MK ระบุว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ระยะสั้น อายุไม่เกิน 270 วัน มูลค่าคงค้างรวมไม่เกิน 1,000 ล้านบาท
โดยอัตราดอกเบี้ยขึ้นอยู่กับอัตราดอกเบี้ยตลาด ณ ช่วงเวลาที่เสนอขาย ชำระดอกเบี้ยครั้งเดียวเมื่อครบกำหนด เสนอขายต่อผู้ลงทุนทั่วไป และ ผู้ลงทุนสถาบัน ระหว่างวันที่ 20 ก.ค.60 – 31 มี.ค.61 โดยมีบล.ฟินันซ่า เป็นผู้จัดการการจัดจำหน่าย
ทั้งนี้บริษัทมีวัตถุประสงค์การใช้เงินในการออกหุ้นกู้ระยะสั้นครั้งนี้เพื่อเป็นเงินทุนหมุนเวียน และใช้ชำระคืนหนี้ระยะสั้นที่ถึงกำหนดชำระ
อนึ่ง บริษัท ทริสเรทติ้ง จำกัด ได้จัดอันดับเครดิตภายในประเทศระยะยาวของผู้ออกตราสารหนี้ที่ BBB ด้วยแนวโน้มอันดับเครดิต Stable หรือ คงที่ เมื่อวันที่ 28 ก.พ.60
 